Else Theill Sørensen (KF), 2004-11-24:
Alt for mange udlændinge i Danmark og blandt dem desværre flest kvinder lever uden egentlig kontakt til det danske samfund.
De kan ikke sproget, de har ikke noget kendskab til det danske samfund, de er uden beskæftigelse, og de har et lavt selvværd.
Det er skidt for den enkelte udlænding og vedkommendes familie, og det er skidt for det danske samfund.
Det besværliggør eller umuliggør samvær og kontakt mellem gamle og nye beboere i landet.
Det deler befolkningen op i parallelle samfund, som lever hver sit liv.
Det lovforslag, vi her behandler, er en fortsættelse af de sidste bestræbelser, altså bestræbelserne på at forbedre integrationen.
Der er to dele i lovforslaget.
Den ene går ud på at styrke danskundervisningen af familiesammenførte udlændinge.
Det gøres ved at fremme, at de deltager i danskundervisningen eller lærer sproget på en anden måde, og at de fuldfører uddannelsen ved at aflægge en afsluttende prøve.
Ifølge lovforslaget skal en ansøger om ægtefællesammenføring og den herboende ægtefælle underskrive en erklæring om, at de begge efter bedste evne vil deltage aktivt i ansøgerens og eventuelle medfølgende børns danskuddannelse og integration i det hele taget i det danske samfund.
Samtidig får kommunalbestyrelsen pligt til at give de udlændinge, der ikke tilegner sig det danske sprog som planlagt, meddelelse om de mulige konsekvenser heraf.
Alene det med konsekvenserne tror jeg vil styrke danskindlæringen, og i den forbindelse vil jeg godt citere fra KL’s høringssvar.
Heri står der: »Da deltagelsen i de afsluttende prøver, bl.a. på baggrund af skærpede krav til dansk statsborgerskab, samtidig har været markant stigende gennem de senere år, tegner der sig samlet et billede af, at selvforsørgende familiesammenførte, der er kommet til landet i de senere år, tilegner sig dansk i langt højere grad, end det har været tilfældet tidligere.«
Endelig er der så den gulerod, at en bestået danskprøve giver mulighed for at få nedskrevet det beløb til det halve, som den herboende har skullet stille sikkerhed for som betingelse for ægtefællesammenføringen.
Også for flygtninge vil der blive en fremrykket og intensiveret danskundervisning.
Fra det tidspunkt, hvor flygtningen får sin opholdstilladelse, og indtil vedkommende kan flytte ud af asylcenteret, bliver antallet af dansktimer mere end fordoblet, og kommunens danskundervisningstilbud vil blive fremrykket, sådan at danskundervisningen fra asylcenteret kan videreføres uden ventetid.
Der bliver altså betydelig mere sammenhæng i undervisningen af de asylsøgere, der får opholdstilladelse og bliver til flygtninge.
Alt i alt er jeg sikker på, at det vil give os mange flere herboende udlændinge med meget bedre danskkundskaber.
Den anden store del af lovforslaget handler om udvælgelsen af kvoteflygtningene.
Baggrunden er, at en meget stor del af de kvoteflygtninge, der er kommet til Danmark, har haft overordentlig svært ved at slå rod her i landet og dermed få glæde af deres ophold her.
Efter forslaget skal kvoteflygtningene udvælges blandt en større kreds af UNHCR-flygtninge, end tilfældet er i dag, samtidig med at der i højere grad tages hensyn til bl.a. sproglige forudsætninger, uddannelsesforhold, netværk, motivation osv.
Samtidig styrkes informationsniveauet over for flygtninge, inden de tager stilling til, om de faktisk ønsker at blive genbosat i Danmark.
Det er nemlig væsentligt, at udlændinge, der kommer til Danmark, hvad enten de kommer på den ene eller den anden måde, ikke har så høje forventninger til deres tilværelse her, at de ikke kan undgå at blive skuffet.
Det kan ingen være tjent med.
Alt i alt finder Det Konservative Folkeparti, at dette forslag vil gavne integrationen, og vi kan støtte det.
Det kunne jo være, at analfabeter skulle hjælpes på anden måde end at blive genbosat i Danmark, hvor mange af dem reelt ikke har nogen fremtid, fordi de vil blive isoleret.
De vil sidde her, måske i en lille lejlighed, og kun have sig selv at tale med og aldrig nogen sinde komme i kontakt med det danske samfund.
Det kan godt være, det lyder dejligt, men jeg er sikker på, det ikke er dejligt at komme til et samfund, som er så anderledes.
Så vil jeg også godt hæfte mig ved, at der står »som udgangspunkt«.
Der står ikke, at det er en diskvalifikation i sig selv, så de slet ikke kan blive genbosat i Danmark.